Beszámoló a Magyar Dermatológiai Társulat Psoriasis Szekciójának 2013. évi működéséről

Az MDT Psoriasis Szekciója 2010. márciusban alakult 27 fővel. A szekció taglétszámáról nem rendelkezik pontos kimutatással. A Szekció formális belépési nyilatkozatot így nem kér, tagnyilvántartást nem vezet. A Psoriasis Szekció az MDT-től pénzügyi támogatást nem kért és nem kapott az elmúlt évben.

Az MDT Psoriasis Szekciója célkitűzései tartozik a pikkelysömörrel kapcsolatos szakmai ismeretek terjesztése, az elméleti és klinikai psoriasis-kutatás támogatása, a betegség társadalmi ismertségének elősegítése, a betegszervezetekkel való kapcsolattartás koordinálása.

A Szekció egyik legfontosabb tevékenysége a korábbi évekhez hasonlóan a Pikkelysömör Világnap rendezvényeinek szervezése volt. A Psoriasis Világnap keretében megvalósult Úszók Éjszakája rendezvénnyel kapcsolatban a Szekció részben szakmai támogatást nyújtott, részben a betegszervezetekkel kapcsolatos koordinációs tevékenységeket is magára vállalta. Az Úszók Éjszakája – kisebb-nagyobb szervezési nehézségek ellenére – az elmúlt évekhez hasonlóan sikeres rendezvényének bizonyult. Az ország 5 városában (Budapest, Debrecen, Kaposvár, Pécs, Szeged) több száz, nem pikkelysömörös résztvevő csatlakozott a kezdeményezéshez. Számos ismert közéleti személyiség (sportoló, politikus) is nevét adta a rendezvényhez, illetve tevékenyen is részt vett a kampányban, ami a Psoriasis Világnap – és ezen keresztül a psoriasis betegség – társadalmi ismertségét tovább fokozta. Kemény professzor úr sikeres közbenjárásának eredményeképpen az Úszók Éjszakája programot az EADV európai rendezvényként ismerte el, így 2014-ben már mint nemzetközi rendezvény kerül megrendezésre.

A psoriasissal kapcsolatos szakmai ismeretek terjesztése érdekében a Psoriasis Szekció egy új kezdeményezést indít Psoriasis Kiválósági Program elnevezéssel. A Program célja, hogy a nem egyetemi vagy kórházi centrumokban dolgozó bőrgyógyászokat integrálja a pikkelysömör ellátási rendszerébe, segítséget nyújtson a betegek komplex ellátásához. A Program során a bőrgyógyász szakorvosok elméleti és gyakorlati képzésben részesülnek, aminek segítségével a Program sikeres elvégzésével képesek lesznek önállóan szisztémás szerekkel is kezelni pikkelysömörös betegeket.

Pécs, 2014. június 25.

Dr. Gyulai Rolland

elnök, MDT Psoriasis Szekció